ലോകകപ്പില് കുന്തമുനയാകുമെന്ന് കരുതപ്പെട്ടിരുന്ന താരത്തിന് ഫിറ്റ്നസ് പ്രശ്നങ്ങള് ടീം ഇന്ത്യക്ക് തലവേദന വരാനിരിക്കുന്ന ടി20 ലോകകപ്പില് ഇന്ത്യന് ടീമിന്റെ പ്രധാന ആയുധങ്ങളില് ഒരാളായിരിക്കുമെന്ന് കരുതപ്പെട്ടിരുന്ന യുവ സ്പിന്നര് വരുണ് ചക്രവര്ത്തി പൂര്ണ ആരോഗ്യവാനല്ലെന്ന് റിപ്പോര്ട്ട്. നിലവില് നടന്നു കൊണ്ടിരിക്കുന്ന പതിനാലാം എഡിഷന് ഐപിഎല്ലില് കൊല്ക്കത്ത നൈറ്റ് റൈഡേഴ്സിനായി ഉജ്ജ്വല ഫോമില് കളിച്ചു കൊണ്ടിരിക്കുന്ന ചക്രവര്ത്തിയുടെ കാല്മുട്ടില് ചില പ്രശ്നങ്ങളുണ്ടെന്നും നിലവില് വേദന സഹിച്ചു കൊണ്ടാണ് താരം കളിക്കുന്നതെന്നുമാണ് പുറത്ത് വരുന്ന റിപ്പോര്ട്ടുകള്. ലോകകപ്പിന് മുന്പ് ഇന്ത്യന് ടീമിന് കനത്ത തിരിച്ചടി സമ്മാനിക്കുന്ന കാര്യമാണിത്. കാല്മുട്ടിന് പ്രശ്നങ്ങളുള്ള വരുണിന് പൂര്ണ ഫിറ്റ്നസിലേക്ക് തിരിച്ചെത്താന് റീഹാബിലിറ്റേഷന് ആവശ്യമാണെന്നാണ് സൂചനകള്. ലോകകപ്പില്ലായിരുന്നുവെങ്കില് താരത്തെ റീഹാബിലിറ്റേഷന് അയക്കാന് ബിസിസിഐ തീരുമാനിക്കുമായിരുന്നുവെന്നും എന്നാല് നിലവില് ബിസിസിഐയുടെ ശ്രദ്ധ ടി20 ലോകകപ്പില് അദ്ദേഹം ലഭ്യമാണെന്ന് ഉറപ്പ് വരുത്തുന്നതിനോടാണെന്നുമാണ് ഇന്ത്യ ടുഡേയോട് സംസാരിക്കവെ കഴിഞ്ഞ ദിവസം ബോര്ഡ് വൃത്തങ്ങളിലൊരാള് വ്യക്തമാക്കിയത്. വരുണിന്റെ കാല്മുട്ടുകള് മികച്ച അവസ്ഥയിലല്ല. അവന് വേദനയിലാണ്. ടി20 ലോകകപ്പ് ഇല്ലായിരുന്നുവെങ്കില് ഒരു പക്ഷേ ഇന്ത്യന് ടീം മാനേജ്മെന്റ് പോലും അവനെ കളിപ്പിച്ച് റിസ്കെടുക്കാന് തയ്യാറാകുമായിരുന്നില്ല. 100 ശതമാനം ആരോഗ്യം വീണ്ടെടുക്കാന് പിന്നീട് അവന് വിപുലമായ റീഹാബിലിറ്റേഷന് ആവശ്യമായി വന്നേക്കാം. എന്നാല് ഇപ്പോള് അദ്ദേഹത്തിന്റെ വേദന കൈകാര്യം ചെയ്യുന്നതിനാണ് ബിസിസിഐ ശ്രദ്ധ കേന്ദ്രീകരിക്കുക. ഒരു ബിസിസിഐ വൃത്തത്തെ ഉദ്ധരിച്ച് ഇന്ത്യ ടുഡേ വ്യക്തമാക്കി. നിലവില് വരുണ് ചക്രവര്ത്തിക്കായി കൊല്ക്കത്ത നൈറ്റ് റൈഡേഴ്സ് സ്ട്രെംഗ്ത്ത് കണ്ടീഷനിംഗ് ചാര്ട്ട് തയ്യാറാക്കിയിട്ടുണ്ടെന്നും, എല്ലാ മത്സരത്തിലും നാലോവറുകള് എറിയാന് വേദന സംഹാരി ഇഞ്ചക്ഷനുകള് അവര് നല്കുന്നുണ്ടെന്നും വ്യക്തമാക്കിയ ബിസിസിഐ വൃത്തം, ഇതെല്ലാം ഇഞ്ചുറി മാനേജ്മെന്റ് പ്രോഗ്രാമിന്റെ ഭാഗമാണെന്നും സംസാരത്തിനിടെ കൂട്ടിച്ചേര്ത്തു.